Святлана Пятроўна Вінакурава

**Святлана Пятроўна Вінакурава** (нар. , в. Дзмітравічы, Бярэзінскі раён, Мінская вобласць) — беларускі філосаф, сацыёлаг, чыноўніца. Доктар філасофскіх навук, прафесар.

## Біяграфія 
Скончыўшы школу з залатым медалём, у 1969 годзе паступіла на філасофскае аддзяленне Белдзяржуніверсітэта, які скончыла ў 1974 годзе, атрымаўшы дыплом з адзнакай. Затым паступіла ў аспірантуру Інстытута філасофіі і права Акадэміі навук БССР, скончыўшы яе ў 1978 годзе. У 1980 годзе прысуджана ступень кандыдата філасофскіх навук. Працавала ў Інстытуце філасофіі і права Акадэміі навук БССР малодшым і старшым навуковым супрацоўнікам, паралельна выкладала ў вышэйшых навучальных установах. У 1988—1990 гадах — дацэнт кафедры філасофіі Мінскага педагагічнага інстытута імя М. Горкага. У 1990—1993 гадах праходзіла навучанне ў дактарантуры Інстытуце філасофіі і права Нацыянальнай Акадэміі навук Беларусі, у 1994—1995 гадах загадвала кафедрай, якая ажыццяўляла падрыхтоўку аспірантаў і суіскальнікаў. З 1995 года — дарадца-кансультант галоўнага ўпраўлення грамадска-палітычнай інфармацыі, галоўны дарадца эканамічнага ўпраўлення Адміністрацыі Прэзідэнта Рэспублікі Беларусь. У 2002 годзе была прызначана начальнікам галоўнага ўпраўлення кантролю за працай галін сацыяльнай сферы Камітэта дзяржаўнага кантролю Рэспублікі Беларусь.

З 2006 года працуе першым прарэктарам Беларускай дзяржаўнай акадэміі мастацтваў.

З 2024 года дэпутатка Мінскага гарадскога Савета дэпутатаў 29-га склікання. У красавіку 2024 года была выбрана дэлегаткай на Усебеларускі народны сход 7-га склікання ад мясцовых Саветаў дэпутатаў.

## Навуковая дзейнасць 
За перыяд працы ў Акадэміі мастацтваў апублікавала шэраг навуковых работ. Прыняла ўдзел у працы I з’езда вучоных Рэспублікі Беларусь, III Форуму навуковай і творчай інтэлігенцыі краін СНД (2008, Душанбэ). Вядзе навукова-арганізацыйную працу.

Матэрыялы і высновы навукова-даследчай працы ўключаны ў 11 аўтарскіх выданняў, 2 манаграфіі, 4 энцыклапедычныя даведнікі, 5 падручнікаў і вучэбных дапаможнікаў (усяго каля 200 публікацый). Падрыхтавала двух кандыдатаў філасофскіх навук, кіруе аспірантамі і суіскальнікамі. Навуковыя інтарэсы звязаны з філасофска-этычнай праблематыкай, распрацоўкай метадалагічных падыходаў да даследавання маральнай практыкі. Асноўныя навуковыя працы звязаны з пытаннямі маральнага развіцця асобы, абгрунтаваннем асаблівасцей гуманітарных ведаў і неабходнасці павышэння прэстыжу філасофскіх навук у сучасным грамадстве. Член экспертнага савета пры Адміністрацыі Прэзідэнта Рэспублікі Беларусь. Узначальвае Каардынацыйны савет па навуковай дзейнасці ў сферы культуры і мастацтва пры Міністэрстве культуры. Член аргкамітэта штогадовай Міжнароднай навуковай канферэнцыі «Культура. Навука. Творчасць». Член экспертнага савета ВАК.

## Грамадска-палітычная дзейнасць 
У пачатку 2010-х гадоў была старшынёй грамадскага аб’яднання «Дыялог Еўразія». У 2020 годзе спрычынілася да выключэння з Беларускай дзяржаўнай акадэміі мастацтваў шэрагу студэнтаў за «парушэнне правілаў унутранага распарадку» (фактычна — за ўдзел у пратэстах супраць гвалту і фальсіфікацый на выбарах), патлумачыўшы: «*У іх былі лялькаводы, хтосьці імі кіраваў з дарослых людзей, яны не здольныя ўзначаліць вось такі палітычны рух*».

## Узнагароды 
* Грамата Адміністрацыі Прэзідэнта Рэспублікі Беларусь (2002),
* Грамата Камітэта дзяржаўнага кантролю Рэспублікі Беларусь (2004);
* Ганаровы знак Беларускага прафсаюза работнікаў культуры (2007),
* Ганаровая грамата Міністэрства культуры Рэспублікі Беларусь (2007),
* Ганаровая грамата НАН Беларусі (2009),
* Нагрудны знак «Юбілейны медаль у гонар 80-годдзя Нацыянальнай акадэміі навук Беларусі» (2011).

## Крыніцы 
## Літаратура 
* Беларуская думка. — 2013. — № 4. — С. 48—55.
* 
* Институт философии НАН Беларуси : источник и символ самосознания культуры : [к 80-летию института (1931—2011 гг.) / А. А. Лазаревич и др.]. — Минск, 2011. — С. 173—175.
* Культура Беларусі : энцыклапедыя : [у 6 т.]. — Мінск, 2011. — Т. 2. — С. 308.
* Республика Беларусь : энциклопедия : [в 7 т.]. — Минск, 2006. — Т. 2. — С. 677.
* Социология. — 2012. — № 4. — С. 139—140.

## Спасылкі 
* Склад рэктарата БДАМ 

Катэгорыя:Філосафы Беларусі
Катэгорыя:Сацыёлагі Беларусі
Катэгорыя:Дэлегаты Усебеларускага народнага сходу 7-га склікання